**Саха тылын олимпиадатын кэтэхтэн түһүмэҕэр Дьокуускай куорат оскуолаларын үөрэнээччилэрин үлэлэрин түмүгэ**

**(2021-2022 с.)**

Барыта 9 кылааска 28, 10-ка - 21, 11-кэ 18 кыттаачы үлэтэ көрүлүннэ. Үлэ 3 түһүмэхтээх: А, В уонна С сорудахтар.

1. Үгэс курдук А сорудахха оҕо 1-2 тылы эбии суруйан эппиэттиэхтээх. Сорудахтар грамматика бары салааларыттан билиилэрин тургутар аналлаах. Онуоха кыттааччы 20 баалы ылыахтаах. Ол эрээри үс кылааска үһүөннэригэр 8-10 баалга диэри түөртүү эрэ оҕо эппиэттээтэ. Уоннааҕылар онтон аллара. Туохха ыарырҕаттылар?

-сомоҕо домох суолтатын быһаарыыга: *иэдэс биэрдэ, дьон санаатын тутта (9к.), китиэ-хатаа буол, уот ылар курдук(10к.), ыт буутун тутта, илиитин араарбат (11к.);*

*-*сыһыарыы эбиллиитигэр дорҕоон уларыйыытыгар: чаҕылыҥныы *- чааҕылый - наа,* дьиримнии *- дьиримнээ-ии,* мөссүөнүн - *мөссүөн +э+н,* сабылын - сап+ылын, өҥнөрүнэн- *өҥ+нөр+ө+нэн;*

-тыл олоҕун, үөскээбит сыһыарыытын булуу:үрдээн *- үрдээ +эн,* таастыы*-таас+лыы ;*

*-*саҥа чааһын араарыыга: *аат туохтуур икки туохтуур өйдөбүлүн бутуйуу,* солбуйар аат арааһын *- маннык - быһаарыылаах солбуйар аат;*

-Биир састааптаах этии арааһыгар: «Дьиҥэ, маннык кэрэмэс кэрэ, талыы талба дойдуга олорор, үлэлиир дьоллоох дьонноргут ээ эһиги!» этиини сирэйдэммэтэх этиигэ кубулут:

*Маннык кэрэмэс кэрэ, талыы-талба дойдуга олоруохха, үлэлиэххэ!*

«Кини бачча сааһыгар диэри маннык дьиктини, маннык кэрэни хайдах болҕойон көрбөккө сылдьыбыт бэйэтэй?» - этиини быһаарыылаах сирэйдэммит этиигэ кубулут:

*Маннык дьиктини, маннык кэрэни хайдах болҕойон көрбөккө*

*сылдьыбыппыный/ сылдьыбыккыный / сылдьыбыппытый /*

*сылдьыбыккытый?*

II.Ырытыы арааһыгар туох кыаллыбата?

-Тылы састаабынан ырытыы: ыһыахтанан- *ыһыах+таа +нан (тыл олоҕун сыыһа булууттан тахсыбыт алҕас)*

Сөптөөх эппиэт: *ыс+ыахтаа+н+ан*

Абылаппыт- *абылаа+т+быт*

*-* Сиинтэксистии ырытыыга этии чилиэнинэн, саҥа чааһынан ырытыы:

**(9 кылаас)**

Күлүк сиргэ бүгэн, көмнөҕү бүрүммүт үөттэр күндү кылааннаах түүлээҕи санныларыгар быраҕыммыт хотун дьахталлардыы лаглаһаллара

Этии чилиэнин, саҥа чааһын быһаарыыга алҕас элбэх. Холобура,

Хотун дьахталлардыы - *сиһилии*

Түүлээҕи *- толоруу*

Көмнөҕү бүрүммүт *- быһаарыы*

Сөптөөх эппиэтэ:

*үөттэр – туһаан, аат тыл*

*лаглаһаллар - кэпсиирэ, туохтуур*

*хотун - быһаарыы, аат*

*дьахталлардыы – сиһилии, сыһыат*

*күндү кылааннаах түүлээҕи санныларыгар быраҕыммыт – быһаарыы,*

*тэнийбит быһаарыы*

*күндү – даҕааһын аат*

*кылааннаах – даҕааһын аат*

*түүлээҕи – аат тыл*

*санныларыгар – аат тыл*

*быраҕыммыт – аат туохтуур*

*бүрүммүт – быһаарыы, аат туохтуур*

*көмнөҕү - толоруу, аат тыл*

*бүгэн – сиһилии, урут сыһыат туохтуур*

*сиргэ – сиһилии, аат тыл*

*күлүк – сиһилии, даҕааһын суолтатын ылбыт аат*

**(10 кылаас)**

Өрүс киэҥ үөһүгэр бачымахтаспыт кыдьымах муустара күндү чөмчүүк таастыы көҕөрүмтүйэ сандаарыҥныыллара.

Сыыһалара:

Өрүс киэҥ үөһүгэр - *сиһилии*

бачымахтаспыт кыдьымах - *быһаарыы*

күндү чөмчүүк таастыы көҕөрүмтүйэ - *сиһилии*

Сөптөөх эппиэт:

*кыдьымах муустара – туһаан, аат тыл*

*сандаарыҥныыллара – кэпсиирэ, туохтуур*

*таастыы – сиһилии, сыһыат*

*чөмчүүк – быһаарыы, аат тыл*

*күндү – быһаарыы, даҕааһын аат*

*бачымахтаспыт – быһаарыы, аат туохтуур*

*өрүс үөһүгэр – сиһилии, аат тыл + көмө аат*

*киэҥ – быһаарыы, даҕааһын*

**(11 кылаас)**

Аянитов ыт үтүлүгүн көхсүнэн уйадыйан ууламмыт хараҕын

кырыарбыт кыламанын туора соттубута.

Сыыһалара:

уйадыйан ууламмыт хараҕын кырыарбыт - *быһаарыы*

ыт үтүлүгүн көхсүнэн - *толоруу*

Сөптөөх эппиэт:

*Аянитов – туһаан, аат тыл*

*соттубута – кэпсиирэ, туохтуур*

*туора – сиһилии, сыһыат*

*кыламанын – толоруу, аат тыл*

*кырыарбыт – быһаарыы, аат туохтуур*

*хараҕын – толоруу, аат тыл*

*ууламмыт – быһаарыы, аат туохтуур*

*уйадыйан – сиһилии, урут сыһыат туохтуур*

*үтүлүгүн көхсүнэн – толоруу, аат тыл*

*ыт – быһаарыы, аат тыл*

Бу түһүмэххэ улахан баал (6) тыл ситиминэн ырытыыга бэриллиэхтээх этэ. Ону баара-суоҕа 2 эрэ үөрэнээччи оҥорбут. Иккиэн 11 кылаастар, атын биир да кыттааччы ол сорудаҕы оҥорботох .

III.Бэриллибит тиэкис тылын-өһүн, ойуулуур-дьүһүннүүр ньымаларын ырытан бэйэ тиэкиһин суруйуу этэ. Онуоха сүрүн алҕастарынан холбурдааһына суох үрдүттэн суруйуу, сахалыы тыл үөрүйэҕин тутуспат буолуу, тылы сыыһа туттуу, олус судургу тылларынан, этиилэринэн суруйуу, этии бэрээдэгин кэһии, элбэх нууччалыы тылы туттуу буолаллар. Толору 40 баалы 1 эрэ кыттааччы ылла. Үксүлэрэ 38, онтон намыһах бааллаахтар. Үгүс оҕо тиэкиһи суруйа да сатаабатах. 9 кылаас 28 оҕотуттан -13, 10 кылаас 22 -ттэн -7, 11 кылаас 17 кыттыылааҕыттан -1 оҕо сорудаҕы толорботох. Манна кыттааччы ордук элбэх баалы бу түһүмэххэ ылыан сөбүн толкуйдаан, үлэлии сатыан наада. Учууталлар тиэкис истииллэрин бэлиэлэрин болҕойон, онно олоҕуран тиэкиһи тыл-өс, ойуулуур-дьүһүннүүр маастарыстыба өттүнэн ырыта, бэйэлэрэ ону тутта үөрэнэллэригэр эрчийиэхтэрин наада.

Ол эрээри барыта мөлтөх курдук өйдөөмөҥ. Ордук 10 уонна 11 кылаастар үчүгэйдик үлэлээбиттэр. Саамай үрдүкү баал онустарга 82, уон бииристэргэ 75 баал.

Кылгас анаарыы итэҕэһи көннөрөргө туһаайыылаах оҥоһулунна.

 Инники өттүгэр учууталлар саҥа чаастарын үөрэтиигэ, кинилэр грамматическай бэлиэлэрин болҕойон, үөскээбит төрдүн көрөн ханнык саҥа чааһыгар кубулуйбуттарын быһаара үөрэнэллэригэр эрчийиэхтэрин наада. Манна эбии синтаксиска этии арааһын олохтоохтук үөрэтиэххэ.

Дьүүллүүр сүбэ бэрэссэдээтэлэ: Шишигина В.Р.

Ахсынньы 2 күнэ, 2021 сыл.